อาสนวิหารพระคริสตสมภพ (คีชีเนา)

อาสนวิหารมหานคร "พระคริสตสมภพ" (โรมาเนีย: Catedrala Mitropolitană „Nașterea Domnului”) เป็นอาสนวิหารหลักของคริสต์จักรออร์ทอดอกซ์มอลโดวา ตั้งอยู่ในเขตกลางของกรุงคีชีเนา ประเทศมอลโดวา สร้างขึ้นในปี 1830 ผลงานออกแบบโดยอับรัม เมลนีคอฟ หอระฆังถูกทำลายลงในปี 1962 ก่อนจะสร้างขึ้นใหม่ในปี 1997 ในสมัยโซเวียตถูกแปรสภาพมาเป็นศูนย์จัดนิทรรศการและแปรสภาพกลับมาเป็นศาสนสถานอีกครั้งหลังสิ้นสุดการปกครองของโซเวียต ประวัติศาสตร์ อาสนวิหารนี้ก่อสร้างขึ้นโดยผู้ว่าการรัสเซียใหม่ เจ้าชายมีฮาอิล เซมยอนอวิช วอรอนต์ซอฟ และอัครบิดรกัฟริล เบอนูเลสกู-บอดอนี ในปี 1830 อาสนวิหารนี้สร้างขึ้นในทศวรรษ 1830 ด้วยสถาปัตยกรรมนีโอคลาสสิก ผลงานออกแบบโดยอับรัม เมลนีคอฟ ผู้ออกแบบโบสถ์อีกหลังที่มีลักษณะคล้ายกันและตั้งอยู่ที่บลอฮรัด ในระหว่างสงครามโลกครั้งที่สอง อาสนวิหารถูกทิ้งระเบิดและหอระฆังถูกทำลายโดยนักลัทธิคอมมิวนิสต์ในคีชีเนาในปี 1962 ในระหว่างสมัยที่มอลโดวาเป็นส่วนหนึ่งของสหภาพโซเวียต ศาสนพิธีถูกสั่งห้าม และอาสนวิหารแปรสภาพมาเป็นศูนย์นิทรรศการ กระทั่งสหภาพโซเวียตล่มสลายและมอลโดวาได้รับเอกราช อาสนวิหารจึงได้แปรสภาพกลับมาสู่การเป็นศาสนสถานดังเดิมในปี 1989 โดยการบูรณะดำเนินไปถึงปี 1996 และหอระฆังหลังใหม่สร้างขึ้นในปี 1997 ในปี 2016 ธนาคารแห่งชาติได้ออกเหรียญที่ระลึกเพื่อฉลอง 180 ปีของอาสนวิหาร เป็นเหรียญมูลค่า 50 เลย์ การออกแบบ สถาปัตยกรรมของอาสนวิหารนี้เป็นแบบนีโอคลาสสิก ฟาซาดมีความเรียบง่ายและชัดเจน ประกอบด้วยเสาหัวดอริกหกเสาที่ทางเข้า ตลอดประวัติศาสตร์ได้มีการบูรณะอาสนวิหารหลายครั้งหลังได้รับความเสียหาย ทำให้ลักษณะภายนอกมีความเปลี่ยนแปรไปจากเดิมบางส่วน เช่น โดมและกางเขนบนยอดโดมสร้างต่อเติมใหม่ในปี 1997 ครอบทับโครงสร้างเดิม ภายในประดับใหม่หลังสมัยโซเวียตสิ้นสุดด้วยรูปแบบอย่างออร์ทอดอกซ์ รูปภาพ อ้างอิง